Návrh

ZÁKON

z ............. 2018,

ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení zákona č. 183/2014 Z. z., zákona č. 308/2014 Z. z., zákona č. 140/2015 Z. z., zákona č. 378/2015 Z. z., zákona č. 125/2016 Z. z. a zákona č. 81/2017 Z. z. sa mení a dopĺňa takto:

1.	V § 3 odsek 1 znie:
„(1) Domácnosť na účely tohto zákona tvoria spoločne posudzované fyzické osoby (ďalej len „člen domácnosti“), ktorými sú: 
a)	jednotlivec,
b)	manžel a manželka, 
c)	manžel, manželka a nezaopatrené deti,4) ak ide o
1.	maloleté deti žijúce s nimi v domácnosti,
2.	plnoleté deti,
d)	plnoletí rodičia a nezaopatrené deti, ak ide o
1.	maloleté deti žijúce s nimi v domácnosti,
2.	plnoleté deti,
e)	rodičia a zaopatrené deti do 25 rokov veku, ktoré nemajú príjem alebo majú príjem nižší ako mesačná minimálna mzda,5)
f)	rodičia a deti nad 25 rokov veku, ktoré sa pripravujú na budúce povolanie dennou formou štúdia,
g)	maloletí rodičia, ktorí nie sú dieťaťom podľa písmena e) a nezaopatrené deti žijúce s nimi v domácnosti,
h)	fyzické osoby podľa písmen b) až g), ak sa im na základe dohody poskytuje pomoc v krízovej životnej situácii a bývanie podľa osobitného predpisu,6)
i)	plnoleté fyzické osoby podľa písmen b) až f), ak sa pre nich vykonáva resocializačný program pobytovou formou.7)“.

Poznámka pod čiarou k odkazu 6 znie:
„6) § 62 ods. 1 písm. a) zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov.
§ 26, 27 a 29 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.“.

2.	V § 3 sa za odsek 1 vkladá nový odsek 2, ktorý znie:
 „(2) Plnoleté dieťa podľa odseku 1 písm. c) až f), ktoré bolo do nadobudnutia plnoletosti rozhodnutím súdu zverené do starostlivosti jedného z rodičov, je členom domácnosti tohto rodiča, ak nežije v domácnosti s druhým rodičom.“.

Doterajšie odseky 2 až 7 sa označujú ako odseky 3 až 8. 

3.	V § 3 ods. 4 sa slová „odseku 2“ nahrádzajú slovami „odseku 3“.

4.	V § 3 ods. 5 sa slová „2 a 3“ nahrádzajú slovami „3 a 4“.

5.	V § 3 ods. 6 písmeno b) znie:
„b) fyzická osoba uvedená v odseku 1, ak je fyzickou osobou podľa § 8 ods. 2 písm. a) alebo písm. c),“.  

6.	V § 3 sa odsek 6 dopĺňa písmenom e), ktoré znie:
„e) plnoleté dieťa, ktoré nežije v domácnosti podľa odseku 1 písm. c) až f), ak najmenej jeden rok pred nadobudnutím plnoletosti bolo rozhodnutím súdu vyňaté zo starostlivosti rodičov a výkon tohto rozhodnutia skončil plnoletosťou dieťaťa.“. 

7.	V § 4 ods. 3 písm. h) sa slová „1,2-násobok“ nahrádzajú slovami „3-násobok“.

8.	V § 4 sa odsek 3 dopĺňa písmenom x), ktoré znie:
„x) suma výživného určená na tvorbu úspor.22a)“.

Poznámka pod čiarou k odkazu 22a znie:
„22a) § 63 ods. 3 zákona č. 36/2005 Z. z.“.

9.	V § 5 ods. 1 sa na konci pripája táto veta: „Majetok sú aj peňažné prostriedky z vyporiadania spoluvlastníctva okrem peňažných prostriedkov z vyporiadania spoluvlastníctva k nehnuteľnosti užívanej domácnosťou na trvalé bývanie počas šiestich mesiacov od ich nadobudnutia.“. 

10.	V § 5 odsek 2 znie:
„(2) Za majetok podľa odseku 1 sa nepovažuje jedno motorové vozidlo v domácnosti, ktorého držiteľom alebo vlastníkom je člen domácnosti a
a)	ktoré sa využíva na individuálnu prepravu, na ktorú je člen domácnosti odkázaný z dôvodu ťažkého zdravotného postihnutia;23) ak je viac členov domácnosti odkázaných z dôvodu ťažkého zdravotného postihnutia na individuálnu prepravu, za majetok sa nepovažuje jedno motorové vozidlo na každého takéhoto člena domácnosti,
b)	ktorého hodnota podľa odborného stanoviska vyhotoveného znalcom24) alebo dokladu o kúpe motorového vozidla vyhotoveného osobou, ktorej predmetom činnosti je výroba, predaj alebo distribúcia motorových vozidiel, nie je vyššia ako 35-násobok sumy životného minima pre jednu plnoletú fyzickú osobu,15) alebo ktoré je staršie ako 10 rokov.“. 

11.	V § 7 ods. 2 sa za písmeno a) vkladá nové písmeno b), ktoré znie:
„b) je poberateľom predčasného starobného dôchodku,“.

Doterajšie písmená b) až h) sa označujú ako písmená c) až i).

12.	V § 7 ods. 2 sa za písmeno d) vkladá nové písmeno e), ktoré znie:
„e)  je tehotná žena od začiatku ôsmeho týždňa pred očakávaným dňom pôrodu určeným lekárom,“. 

Doterajšie písmená e) až i) sa označujú ako písmená f) až j).

13.	V poznámke pod čiarou k odkazu 26a sa vypúšťa citácia „o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov“.

14.	V § 7 odsek 4 znie:
„(4) Možnosť zabezpečiť si príjem alebo zvýšiť si príjem uplatnením nároku podľa
a)	§ 6 písm. a) a b) sa neskúma počas šiestich mesiacov od zastavenia exekúcie, ak sa zastaví exekúcia na vymoženie pohľadávky na výživnom z dôvodu, že pri exekúcii vedenej na majetok fyzickej osoby sa do piatich rokov od začatia exekúcie alebo od posledného zexekvovania majetku nepodarilo zistiť majetok alebo príjmy, ktoré by mohli byť postihnuté exekúciou a ktoré by stačili aspoň na úhradu trov súdneho exekútora,29a)
b)	§ 6 písm. c) sa neskúma, ak ide o dávku v nezamestnanosti a o člena domácnosti, ktorého nemožno zaradiť do evidencie uchádzačov o zamestnanie z dôvodov uvedených v osobitnom predpise.30)“.

Poznámka pod čiarou k odkazu 29a znie:
„29a)  § 61n ods. 1 písm. d) zákona Národnej rady Slovenskej republiky č. 233/1995 Z. z. v znení zákona č. 2/2017 Z. z.“.

15.	V § 8 odsek 1 znie:
„(1) Fyzická osoba a členovia domácnosti nie sú v hmotnej núdzi, aj keď príjem členov domácnosti nedosahuje sumy životného minima ustanovené osobitným predpisom,3) ak
a)	si majetkom alebo uplatnením nárokov môžu zabezpečiť základné životné podmienky a riešiť si hmotnú núdzu, alebo 
b)	členom domácnosti je fyzická osoba, ktorá podniká, okrem fyzickej osoby, ktorej podnikanie 
1.	trvá menej ako jeden rok alebo
2.	nemožno podľa osobitných predpisov prerušiť.“. 

16.	V § 8 sa odsek 2 dopĺňa písmenom c), ktoré znie:
„c) sa zúčastňuje zahraničného študijného programu alebo zahraničného študijného pobytu zabezpečovaného prostredníctvom štipendia alebo grantu, ak dosiahla vysokoškolské vzdelanie druhého stupňa a podľa podmienok zahraničného študijného programu alebo zahraničného študijného pobytu má zabezpečené základné životné podmienky.“.
 
17.	V § 9 odsek 2 znie:
„(2) Nárok na pomoc v hmotnej núdzi nevzniká, ak sa najmenej jeden člen domácnosti zdržiava v cudzine dlhšie ako 30 po sebe nasledujúcich dní; to neplatí, ak sa člen domácnosti zdržiava v cudzine z dôvodu štúdia.“.

18.	V § 10 ods. 2 písm. a) sa suma „61,60 eura“ nahrádza sumou „64,70 eura“.

19.	V § 10 ods. 2 písm. b) sa suma „117,20 eura“ nahrádza sumou „123,10 eura“.

20.	V § 10 ods. 2 písm. c) sa suma „107,10 eura“ nahrádza sumou „112,50 eura“.

21.	V § 10 ods. 2 písm. d) sa suma „160,40 eura“ nahrádza sumou „168,40 eura“.

22.	V § 10 ods. 2 písm. e) sa suma „171,20 eura“ nahrádza sumou „179,80 eura“.

23.	V § 10 ods. 2 písm. f) sa suma „216,10 eura“ nahrádza sumou „226,90 eura“.

24.	V § 10 ods. 3, 5 a 8 sa suma „61,60 eura“ nahrádza sumou „64,70 eura“.

25.	V § 10 ods. 7 sa vypúšťajú slová „výkonu trestu povinnej práce,“.

26.	V § 10 sa odsek 8 dopĺňa písmenom c), ktoré znie:
„c)  za ktorého nebola splnená povinnosť podľa § 28 ods. 2 písm. e), sa za kalendárny mesiac, za ktorý mala byť táto povinnosť splnená, dávka podľa odseku 2 znižuje o sumu 64,70 eura.“.

27.	V § 10 odsek 9 znie: 
„(9) Skutočnosť odôvodňujúca zníženie dávky podľa odseku 3 alebo odseku 5 sa prvýkrát skúma za kalendárny mesiac nasledujúci po kalendárnom mesiaci, v ktorom bola pomoc v hmotnej núdzi prvýkrát poskytnutá.“. 

28.	V § 10 ods. 10 písmeno a) znie:
„a)  ktorý je uvedený v § 7 ods. 2 písm. a), b), d), e) a g) až j), okrem člena domácnosti, u ktorého posudkový lekár pri posúdení podľa § 11 ods. 4 nepotvrdí, že jeho nepriaznivý zdravotný stav bude trvať bez prerušenia ďalej,“.

29.	V § 10 ods. 10 sa vypúšťajú písmená c) a e).

Doterajšie písmená d) až j) sa označujú ako písmená c) až h).

30.	V § 11 ods. 2 písm. a) sa suma „63,07 eura“ nahrádza sumou „66,20 eura“ a  slová   „písm. a), b), d) až f)“ sa nahrádzajú slovami „písm. a) až c), f) až h)“.

31.	V § 11 ods. 2 písm. b) sa suma „34,69 eura“ nahrádza sumou „36,40 eura“ a slová     „písm. h)“ sa nahrádzajú slovami „písm. e) a j)“.

32.	V § 11 ods. 2 písm. c) sa suma „13,50 eura“ nahrádza sumou „14,20 eura“.

33.	V § 11 ods. 3 sa na konci pripája táto veta: „Ochranný príspevok podľa odseku 2 písm. c) prvého bodu nepatrí členovi domácnosti, ktorému patrí ochranný príspevok podľa odseku 2 písm. b) z dôvodu, že je členom domácnosti podľa § 7 ods. 2 písm. e).“.

34.	V § 11 ods. 4 prvej vete sa slová „písm. h)“ nahrádzajú slovami „písm. j)“ a vo štvrtej vete sa slová „2 kalendárnych“ nahrádzajú slovami „4 kalendárnych“ .

35.	V § 11 ods. 5 úvodnej vete sa za slová „písm. b)“ vkladá čiarka a slová „ak ide o člena domácnosti podľa § 7 ods. 2 písm. j),“.

36.	 V § 12 odsek 2 znie:
„(2) Aktivačný príspevok pre člena domácnosti podľa odseku 3 písm. a) je 132,40 eura mesačne a pre člena domácnosti podľa odseku 3 písm. b) až d) je 66,20 eura mesačne.“.

37.	V § 12 ods. 3 písm. b) sa vkladá nový prvý bod, ktorý znie: 
„1. zúčastňuje sa na vzdelávaní na získanie nižšieho stredného vzdelania,34d)“. 

Doterajší prvý bod až piaty bod sa označujú ako druhý bod až šiesty bod.

Poznámka pod čiarou k odkazu 34d znie: 
„34d) § 30 ods. 5 a § 42 ods. 4 zákona č. 245/2008 Z. z. o výchove a vzdelávaní (školský zákon) a o zmene a doplnení neskorších zákonov v znení neskorších predpisov.“. 

38.	V poznámke pod čiarou k odkazu 35 sa vypúšťa citácia „o výchove a vzdelávaní (školský zákon) a o zmene a doplnení neskorších zákonov“.

39.	V § 12 ods. 3 písm. b) treťom bode sa na konci pripájajú tieto slová: „v dohodnutom rozsahu najmenej 32 hodín počas 30 dní“. 
                                                                                                                                                                                                                                                                                                                                                                                                                                                                                                                                                                                                                                                                                                                                                                                                                        
40.	V § 12 sa vypúšťa odsek 4. 

Doterajšie odseky 5 až 10 sa označujú ako odseky 4 až 9. 

41.	V § 12 ods. 4 celom texte sa slová „štvrtého bodu a piateho bodu“ nahrádzajú slovami „piateho bodu a šiesteho bodu“.

42.	V § 12 ods. 5 a 6 sa slová „štvrtého bodu alebo piateho bodu“ nahrádzajú slovami „piateho bodu alebo šiesteho bodu“.

43.	V § 12 odsek 9 znie:
„(9) Nárok na aktivačný príspevok môže vzniknúť na člena domácnosti až po uplynutí 12 mesiacov odo dňa odňatia aktivačného príspevku z dôvodu, že
a)	člen domácnosti bol vyradený z evidencie uchádzačov o zamestnanie pre nespoluprácu,
b)	príjemca nesplnil povinnosť podľa § 28 ods. 2 písm. a) a úrad zistil, že člen domácnosti nevykonával aktivity, ktoré sú podmienkou na vznik nároku na aktivačný príspevok,
c)	úrad zistil, že člen domácnosti nevykonával aktivity, ktoré sú podmienkou na vznik nároku na aktivačný príspevok podľa odseku 3 písm. b) piateho bodu a šiesteho bodu.“.

44.	V § 13 ods. 2 sa suma „17,20 eura “ nahrádza sumou „18,10 eura“.

45.	V § 14 ods. 4 písm. b) sa slová „doživotného užívania“ nahrádzajú slovami „zriadeného vecného bremena doživotného užívania nehnuteľnosti“. 

46.	V § 16 ods. 4 sa na konci pripája táto veta: „Osobitný príspevok nepatrí fyzickej osobe odo dňa, od ktorého prestane vykonávať prácu z dôvodu čerpania pracovného voľna bez náhrady mzdy alebo čerpania služobného voľna bez nároku na plat alebo služobný príjem, ktoré zamestnávateľ nie je povinný poskytnúť a o jeho poskytnutí rozhodne na základe žiadosti zamestnanca, alebo odo dňa jej nástupu na výkon väzby alebo na výkon trestu odňatia slobody.“.

47.	V § 19 ods. 1 sa vypúšťajú slová „alebo podaním žiadosti elektronickými prostriedkami podpísanej zaručeným elektronickým podpisom“.

48.	V § 22 odseky 3 a 4 znejú:
	„(3) Odvolanie proti rozhodnutiu o pomoci v hmotnej núdzi alebo o osobitnom príspevku a odvolanie proti rozhodnutiu o určení alebo uvoľnení osobitného príjemcu nemá odkladný účinok.

	(4) Úrad nevyhotovuje písomné rozhodnutie o
a)	priznaní a o zvýšení pomoci v hmotnej núdzi alebo osobitného príspevku,
b)	ustanovení osobitného príjemcu podľa § 23 ods. 1 písm. c).“.

49.	§ 22 sa dopĺňa odsekom 5, ktorý znie:
	„(5) Rozhodnutia a iné písomnosti vydané podľa tohto zákona môžu obsahovať namiesto odtlačku úradnej pečiatky predtlačený odtlačok úradnej pečiatky Ústredia práce, sociálnych vecí a rodiny (ďalej len „ústredie“) alebo úradu s uvedením mena, priezviska a funkcie fyzickej osoby oprávnenej konať v mene príslušného orgánu a namiesto podpisu tejto fyzickej osoby faksimile jej podpisu.“.

50.	V § 23 ods. 1 sa vypúšťa písmeno d). 

51.	V § 23 odseky 2 a 3 znejú:
	„(2) Osobitný príjemca je obec, v ktorej má príjemca pomoci v hmotnej núdzi trvalý pobyt; úrad môže určiť za osobitného príjemcu inú právnickú osobu alebo fyzickú osobu, ktorá má spôsobilosť na právne úkony v plnom rozsahu.

	(3) Osobitný príjemca je povinný 
a)	použiť pomoc v hmotnej núdzi v prospech členov domácnosti a na účel, na ktorý je určená,
b)	sprostredkovať členom domácnosti po dohode s poskytovateľom sociálnej služby poskytnutie sociálnej služby krízovej intervencie45) najvhodnejšej na riešenie nepriaznivej sociálnej situácie domácnosti, ak sa taká sociálna služba na území obce poskytuje. 

Poznámka pod čiarou k odkazu 45 znie:
„45) § 24a až 24d a 28 zákona č. 448/2008 Z. z. v znení neskorších predpisov.“.

52.	 V § 24 ods. 1 úvodnej vete sa slová „sa môže priznať“ nahrádzajú slovami „úrad prizná“.

53.	V § 24 ods. 1 sa písmeno a) dopĺňa štvrtým bodom, ktorý znie:
„4. predčasnom starobnom dôchodku,“.

54.	V § 25 odseky 1 až 3 znejú:
	„(1) Pomoc v hmotnej núdzi alebo osobitný príspevok sa prizná alebo sa zvýši od prvého dňa kalendárneho mesiaca, v ktorom pomoc v hmotnej núdzi alebo osobitný príspevok patrí alebo patrí vo vyššej sume, ak sa pomoc v hmotnej núdzi alebo osobitný príspevok 
a)	priznali v nižšej sume, ako patria, 
b)	nepriznali, hoci sa priznať mali, alebo
c)	priznali neskôr, ako sa priznať mali.

	(2) Pomoc v hmotnej núdzi alebo osobitný príspevok alebo ich časť sa odnímu, ak sa priznali neprávom. Ak sa pomoc v hmotnej núdzi alebo osobitný príspevok priznali vo vyššej sume, ako patrili, pomoc v hmotnej núdzi alebo osobitný príspevok sa priznajú v sume, v akej patria. Pomoc v hmotnej núdzi alebo osobitný príspevok alebo ich časť sa odnímu podľa prvej vety alebo ich suma sa zníži podľa druhej vety od prvého dňa kalendárneho mesiaca nasledujúceho po mesiaci, za ktorý sa už poskytli.

	(3) Ak sa zmenia skutočnosti rozhodujúce na nárok na pomoc v hmotnej núdzi alebo na osobitný príspevok, pomoc v hmotnej núdzi alebo osobitný príspevok alebo ich časť sa odnímu, ich suma sa zvýši alebo zníži.“.

55.	V § 25 ods. 4 sa na konci pripájajú tieto vety: „Poskytovanie pomoci v hmotnej núdzi alebo osobitného príspevku sa zastaví, ak vznikol dôvod na prešetrenie trvania nároku na poskytnutie pomoci v hmotnej núdzi alebo osobitného príspevku. Ak pominuli dôvody, pre ktoré sa zastavilo poskytovanie pomoci v hmotnej núdzi alebo osobitného príspevku, a podmienky nároku na poskytovanie pomoci v hmotnej núdzi alebo osobitného príspevku trvajú, poskytovanie pomoci v hmotnej núdzi alebo osobitného príspevku sa obnoví od kalendárneho mesiaca, od ktorého bolo ich poskytovanie zastavené.“. 

56.	V § 25 odsek 5 znie: 
	„(5) Pomoc v hmotnej núdzi alebo osobitný príspevok sa odnímu, aj ak o odňatie požiadal príjemca.“.

57.	Za § 25 sa vkladá § 25a, ktorý vrátane nadpisu znie:

„§ 25a
Zánik nároku na pomoc v hmotnej núdzi a osobitný príspevok

	Nárok na pomoc v hmotnej núdzi a nárok na osobitný príspevok zaniká odo dňa, od ktorého
a)	bolo zastavené poskytovanie pomoci v hmotnej núdzi alebo osobitného príspevku, ak v lehote troch mesiacov odo dňa zastavenia ich poskytovania podľa § 25 ods. 4 prvej vety príjemca nepreukáže skutočnosti rozhodujúce na ich poskytovanie,
b)	členovia domácnosti prestali spĺňať podmienky nároku na pomoc v hmotnej núdzi alebo fyzická osoba prestala spĺňať podmienky nároku na osobitný príspevok.“.

58.	V § 26 ods. 1 písmeno a) znie:
„a) ústredie a“.

Poznámka pod čiarou k odkazu 48 sa vypúšťa.

59.	V § 28 ods. 2 písm. a) sa vypúšťajú slová „alebo elektronickými prostriedkami so zaručeným elektronickým podpisom.“.

60.	V § 28 sa odsek 2 dopĺňa písmenom e), ktoré znie: 
„e) úradu doručiť na účely § 10 potvrdenie o rozsahu odpracovaných hodín v právnom vzťahu, ktorý zakladá nárok na príjem zo závislej činnosti,12) do troch pracovných dní po ukončení kalendárneho mesiaca, v ktorom sa táto činnosť vykonala.“.

61.	Poznámka pod čiarou k odkazu 50 znie:
„50) Napríklad § 14 ods. 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov.“. 

Čl. II	

Zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení zákona č. 5/2004 Z. z., zákona č. 82/2005 Z. z., zákona č. 573/2005 Z. z., zákona č. 592/2006 Z. z., zákona č. 664/2006 Z. z., zákona č. 180/2011 Z. z., zákona č. 383/2013 Z. z., zákona č. 310/2014 Z. z. a zákona č. 81/2017 Z. z. sa mení a dopĺňa takto:

V § 7a sa za odsek 1 vkladá nový odsek 2, ktorý znie:
„(2) Ministerstvo poskytuje orgánu verejnej správy zo svojho informačného systému údaje z oblasti sociálnych vecí a služieb zamestnanosti vrátane osobných údajov bez súhlasu dotknutých osôb dohodnutým spôsobom, v rozsahu a na účel ustanovený osobitným predpisom.5b)“ . 

Doterajší odsek 2 sa označuje ako odsek 3.

Poznámka pod čiarou k odkazu 5b znie:
„5b) Napríklad § 14 ods. 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“.

Čl. III

Tento zákon nadobúda účinnosť 1. júla 2018.